เทรนด์ดอลลาร์อ่อนส่งผลกับเศรษฐกิจอย่างไร? - FINNOMENA
“เทรนด์ดอลลาร์อ่อน” กลายเป็นกระแสการเงินโลกที่มาเร็ว แรง และมีทีท่าว่าจะอยู่กับเราต่อไปอีกซักพัก นักธุรกิจและนักลงทุนอย่างเราจะสามารถเตรียมรับมือกันได้ทันท่วงทีได้อย่างไร?
14 ก.ย. 2560

“เทรนด์ดอลลาร์อ่อน” กลายเป็นกระแสการเงินโลกที่มาเร็ว แรง และมีทีท่าว่าจะอยู่กับเราต่อไปอีกซักพัก เลี่ยงไม่ได้ที่จะต้องวิเคราะห์กันให้ละเอียดว่า อะไรจะเกิดกับเศรษฐกิจในอนาคตถ้าการอ่อนค่าของดอลลาร์ยังจะอยู่กับเราไปอีกพักใหญ่ เพื่อนักธุรกิจและนักลงทุนสามารถเตรียมรับมือกันได้ทันท่วงที
จริง ๆ ก็ไม่แปลกที่การอ่อนค่าของดอลลาร์จะถูกนำไปเชื่อมโยงกับกิจกรรมทางเศรษฐกิจ เช่นการค้าระหว่างประเทศ แต่สิ่งที่น่าแปลกคือ นักวิเคราะห์ส่วนใหญ่มักพบว่า แนวโน้มการเคลื่อนไหวของค่าเงิน ไม่มีความเกี่ยวอะไรกับเทรนด์การส่งออก
เช่นงานวิเคราะห์ของ ดร. เจย์ ไบรสัน นักเศรษฐศาสตร์ระหว่างประเทศของธ.เวลส์ฟาร์โกในสหรัฐที่ชี้ว่าเทรนด์ค่าเงินมีผลกับเทรนด์การค้าสหรัฐน้อยมาก แนวโน้มเศรษฐกิจของประเทศคู่ค้าต่างหากที่เป็นตัวกำหนดทิศทางการขยายตัวของการส่งออก
ตัวอย่างที่เห็นได้ชัดล่าสุดคือช่วงปี 2005-2008 การส่งออกสหรัฐขยายตัวเฉลี่ย 9% แต่ดอลลาร์กลับแข็งขึ้นในช่วงเดียวกันถึงกว่า 15%
ฝั่งไทยก็ไม่ต่างกัน ล่าสุดการส่งออกที่ฟื้นตัวเป็นเลขสองหลักในปีนี้ ไม่ได้สอดคล้องกับเงินบาทที่แข็งค่าขึ้น 7% เมื่อเทียบกับดอลลาร์เช่นกัน
สิ่งที่น่าแปลกเรื่องที่สองคือ ดอลลาร์มักอ่อนค่าในช่วงที่เงินเฟ้อลดต่ำลงด้วย สวนทางกับทฤษฏีที่ว่า การอ่อนค่าของสกุลเงิน น่าจะส่งผลให้สินค้านำเข้าสินค้าแพงขึ้น และเงินเฟ้อในประเทศจะปรับตัวขึ้นในที่สุด
ดร.ไบรสันมองว่าความย้อนแย้งนี้สามารถอธิบายได้จากสองเหตุผล
อย่างแรก สหรัฐมีสินค้าและบริการต่างประเทศในสัดส่วนที่น้อยจนไม่มีนัยสำคัญ
เห็นได้จากตัวเลขการนำเข้าของสหรัฐคิดเป็นเพียง 10% ของขนาดเศรษฐกิจทั้งปี หรือหมายความง่าย ๆ ว่าสหรัฐสามารถผลิตสินค้าส่วนใหญ่ใช้เองได้จึงไม่ได้รับผลกระทบในจุดนี้
ส่วนว่าทำไมดอลาร์อ่อนแล้วเงินเฟ้อถึงลดลง แท้จริงเทรนด์ดอลลาร์อ่อนไม่ได้เป็นจุดเริ่มต้น แต่มักเป็นนโยบายการเงินของธนาคารกลางสหรัฐ (เฟด) ต่างหากที่ผ่อนคลายลงตามเงินเฟ้อ และส่งผลให้ดอลลาร์อ่อนค่าลงในท้ายที่สุด
รู้อย่างนี้แล้วก็ค่อนข้างสบายใจได้บ้างว่าพื้นฐานเศรษฐกิจสหรัฐคงไม่เจอความเสี่ยงหนัก ๆ จากเทรนด์ดอลลาร์ที่อ่อนค่าลงเท่าไหร่ แต่เรื่องแปลกเรื่องสุดท้ายที่เราอาจจะต้องห่วงบ้าง กลับกลายเป็นเศรษฐกิจไทยทั้งในมุมรายได้และเงินเฟ้อ
นั่นก็เพราะว่าส่วนประกอบของเศรษฐกิจเราไม่เหมือนกับสหรัฐ ความต่างของเราอยู่ที่การส่งออกและการนำเข้ากลับเป็นถึงราวครึ่งหนึ่งของจีดีพี
เมื่อเงินบาทพลิกกลับมาแข็งค่า ความเสี่ยงแรกที่เราจะเจอคือรายได้ในรูปบาทจากการส่งออกจะลดลด (ถ้าไม่ทำประกันความเสี่ยงไว้) ซึ่งถ้าการค้าโลกชะลอลง เศรษฐกิจเราก็จะชะลอตัวลงทันที
อย่างที่สองคือเงินเฟ้อในประเทศอาจจะต่ำลงต่อ
ผมลองประมาณความสัมพันธ์ระหว่างค่าเงินบาทกับเงินเฟ้อไทย พบว่าเมื่อเงินบาแข็งค่าขึ้น 1% เงินเฟ้อจะลดลงราว 0.15% กลับเป็นคำถามว่าเงินบาทที่แข็งและเงินเฟ้อที่ต่ำเป็นสิ่งที่เราควรมองเป็นวิกฤติหรือโอกาสในตลาดการเงินช่วงนี้
ถ้าปีนี้เป็นปีที่ตลาดล้างความเชื่อมั่นที่เคยมีต่อโดนัล ทรัมป์ออกทั้งหมด ก็ต้องมารอลุ้นกันว่า ต่อจากนี้ทรัมป์จะแย่จนเป็นลบต่อความมั่นใจของตลาดได้แค่ไหน และถ้ารวมว่าเฟดอาจขึ้นดอกเบี้ยช้าลงด้วยแล้ว “เทรนด์ดอลลาร์อ่อน” ถือเป็นแนวโน้มที่หาจุดกลับตัวยากพอสมควร ไม่แปลกที่ธนาคารกลางในเอเชียอย่างอินเดีย และอินโดนีเซีย กล้าลดดอกเบี้ยเพื่อกระตุ้นเศรษฐกิจในประเทศสวนเฟดไปแล้ว
ที่มา : BoT, MoC, and KTB Global Markets
จับตาไปพร้อมกันครับ ว่าประเทศไหนจะสามารถฉกฉวยจังหวะจากเทรนด์ดอลลาร์อ่อนนี้ได้อีก กับการเปลี่ยนแปลงของเงินดอลลาร์และเงินเฟ้อไทย
แท็ก:
แชร์บทความ:
ผู้เขียน
DR.JITIPOL PUKSAMATANAN
นักกลยุทธ์ตลาดการเงินและการลงทุน ผู้มีความสนใจในความเคลื่อนไหวของสินทรัพย์การเงินทุกประเภท ปัจจุบันพยายามเพิ่มบทบาทด้วยการเป็นนักเขียนและนักพูดที่ตั้งใจเปลี่ยนโลกการเงินที่ซับซ้อนให้กลายเป็นความสนุกสนานที่สามารถนำไปใช้ได้ในชีวิตจริง